b'\n_START_ARTICLE_\nZieme\xc4\xbcu Zvaigznes ordenis\n_START_PARAGRAPH_\nZieme\xc4\xbcu Zvaigznes ordenis (zviedru: Nordstj\xc3\xa4rneorden) ir Zviedrijas valsts apbalvojums, kas kop\xc5\xa1 1975. gada tiek pasniegts \xc4\x81rzemniekiem par nopelniem sabiedriskaj\xc4\x81 darb\xc4\xabb\xc4\x81, zin\xc4\x81tn\xc4\x93, literat\xc5\xabr\xc4\x81 un m\xc4\x81ksl\xc4\x81, kas veicin\xc4\x81ju\xc5\xa1i sakarus ar Zviedriju, k\xc4\x81 ar\xc4\xab Zviedrijas karalisk\xc4\x81s \xc4\xa3imenes jaun\xc4\x81kajiem locek\xc4\xbciem, kas nevar tikt apbalvoti ar Serafima ordeni._NEWLINE_\xc5\xa0o ordeni 1748. gad\xc4\x81 lika izveidot Zviedrijas karalis Frederiks I. Kopum\xc4\x81 tam ir tr\xc4\xabs \xc5\xa1\xc4\xb7iras \xe2\x80\x94 liekrusta komandieris, komandieris un bru\xc5\x86inieks. S\xc4\x81kotn\xc4\x93ji ar Zieme\xc4\xbcu Zvaigznes ordeni apbalvoja zviedrus un \xc4\x81rzemniekus, tom\xc4\x93r kop\xc5\xa1 1975. gada, kad notik\xc4\x81s Zviedrijas apbalvojumu reforma, tas tiek pie\xc5\xa1\xc4\xb7irts tikai \xc4\x81rzemniekiem un noteiktos gad\xc4\xabjumos ar\xc4\xab Zviedrijas karalisk\xc4\x81s \xc4\xa3imenes locek\xc4\xbciem._NEWLINE_Ordenis ir veidots no Maltas krusta ar baltiem stariem, kura centr\xc4\x81 novietots medaljons ar baltu zvaigzni un orde\xc5\x86a dev\xc4\xabzi \xe2\x80\x94 "Nescit occasumm" (Nekad nenoriet). Zvaigzni ar orde\xc5\x86a lenti savieno zelt\xc4\xabts kronis. L\xc4\xabdz 1975. gadam lente bija melna un t\xc4\x81p\xc4\x93c taut\xc4\x81 ordenis nereti tika saukts par "Melno lenti". \xc5\xa0obr\xc4\xabd gan lentes kr\xc4\x81sa ir tum\xc5\xa1i zila ar div\xc4\x81m dzelten\xc4\x81m sv\xc4\xabtr\xc4\x81m. Atbilsto\xc5\xa1i \xc5\xa1\xc4\xb7ir\xc4\x81m at\xc5\xa1\xc4\xb7iras orde\xc5\x86a izskats un n\xc4\x93s\xc4\x81\xc5\xa1anas noteikumi.'